THIP ตั้ง “เอกพล พงศ์สถาพร” นั่งเก้าอี้ CEO คนใหม่ พร้อมจ่ายปันผล 1.75 บาท
บอร์ด THIP แต่งตั้ง “เอกพล พงศ์สถาพร” นั่งตำแหน่ง CEO คนใหม่ มีผล 1 พ.ค.66 พร้อมจ่ายปันผล 1.75 บาท/หุ้น รุกสร้างธุรกิจเติบโตอย่างยั่งยืน
บอร์ด THIP แต่งตั้ง “เอกพล พงศ์สถาพร” นั่งตำแหน่ง CEO คนใหม่ ผล 1 พ.ค.66 พร้อมจ่ายปันผล 1.75 บาท/หุ้น รุกสร้างธุรกิจเติบโตอย่างยั่งยืน
26 เม.ย. 2566

บริษัท ทานตะวันอุตสาหกรรม จำกัด (มหาชน) หรือ THIP เปิดเผยข้อมูลจากรายงานมติที่ประชุมคณะกรรมการบริษัท ต่อตลาดหลักทรัพย์แห่งประเทศไทย เมื่อวันที่ 24 เมษายน 2566 ที่ผ่านมา โดยมีสาระสำคัญเกี่ยวกับการแต่งตั้ง “นายเอกพล พงศ์สถาพร” เข้ารับตำแหน่งประธานเจ้าหน้าที่บริหาร หรือ CEO คนใหม่ แทน “นางพจนารถ ปริญภัทร์ภากร” ที่จะเปลี่ยนจากประธานเจ้าหน้าที่บริหาร ขึ้นเป็นประธานกรรมการบริหาร โดยโครงสร้างใหม่นี้ มีผลอย่างเป็นทางการวันที่ 1 พฤษภาคม 2566 เป็นต้นไป
นายไพรสัณฑ์ วงศ์สมิทธิ์ ประธานกรรมการ THIP ผู้ผลิตและจำหน่ายบรรจุภัณฑ์คุณภาพระดับสากล เปิดเผยว่า การปรับเปลี่ยนดังกล่าวเป็นไปตามแผนปรับโครงสร้างธุรกิจ เพื่อเพิ่มขีดความสามารถของธุรกิจให้สอดรับกับสถานการณ์โลก และรองรับความท้าทายในอนาคต โดยบริษัท และผู้บริหารจึงต้องพร้อมปรับตัวอยู่ตลอดเวลา เพื่อให้ธุรกิจมีประสิทธิภาพ คล่องตัว และบรรลุเป้าหมาย เชื่อมั่นการปรับเปลี่ยนดังกล่าว จะมีส่วนช่วยผลักดันธุรกิจให้เติบโตไปข้างหน้าอย่างยั่งยืน
โดยคณะกรรมการบริษัท ล้วนเห็นพ้องต้องกันว่า “นายเอกพล พงศ์สถาพร” ในฐานะผู้นำองค์กรคนใหม่ มีความพร้อมในการบริหารงานอย่างมืออาชีพ รวมทั้งมีศักยภาพ และประสบการณ์จากหลากหลายองค์กรชั้นนำทั้งในและต่างประเทศ มามากกว่า 20 ปี พร้อมที่จะขับเคลื่อน ‘ทานตะวันอุตสาหกรรม’ ให้เติบโตและแข็งแกร่งอย่างยั่งยืน โดยจะเข้ามาขับเคลื่อนองค์กร ภายใต้การกำกับดูแลกิจการที่ดี มีธรรมาภิบาล รวมทั้งคำนึงถึงสังคม ชุมชน สิ่งแวดล้อม และนโยบายการพัฒนาอย่างยั่งยืน
พร้อมกันนี้ บริษัทได้จัดงานประชุมใหญ่สามัญผู้ถือหุ้น ประจำปี 2566 โดยมีมติอนุมัติทุกวาระตามที่คณะกรรมการเสนอ พร้อมรายงานผลการดำเนินงานในปี’ 65 พบว่า มีรายได้สูงเป็นประวัติการณ์ถึง 4,128.53 ล้านบาท เพิ่มขึ้น 8.73% เมื่อเทียบกับปีก่อนหน้า ที่มีรายได้รวม 3,797.09 ล้านบาท และมีกำไรสุทธิ 363.05 ล้านบาท ลดลง 5.16% ท่ามกลางสถานการณ์เศรษฐกิจโลกและความผันผวนของต้นทุนวัตถุดิบ พร้อมทั้งอนุมัติการจ่ายเงินปันผล ในอัตราหุ้นละ 1.75 บาท หรือคิดเป็นจำนวนเงินรวม 157.499,450.50 บาท กำหนดจ่ายเงินปันผลในวันที่ 22 พฤษภาคม 2566  สะท้อนความเชื่อมั่นธุรกิจเติบโตและมีการจ่ายเงินปันผลสม่ำเสมอ